b'\n_START_ARTICLE_\nKivikauden keramiikka\n_START_PARAGRAPH_\nKivikauden keramiikka on keksitty viimeisimm\xc3\xa4n j\xc3\xa4\xc3\xa4kauden aikana tai sen j\xc3\xa4lkeen useassa maailman kolkassa ja ilmeisesti toisistaan riippumatta. Varhaisimmat ajoitetut keramiikkal\xc3\xb6yd\xc3\xb6t ovat It\xc3\xa4-Aasiassa, mutta se on otettu itsen\xc3\xa4isesti k\xc3\xa4ytt\xc3\xb6\xc3\xb6n my\xc3\xb6s esimerkiksi L\xc3\xa4hi-id\xc3\xa4ss\xc3\xa4, Afrikassa ja Etel\xc3\xa4-Amerikassa. Ensimm\xc3\xa4iset keramiikan valmistajat It\xc3\xa4-Aasiassa olivat mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6it\xc3\xa4, jotka hy\xc3\xb6dynsiv\xc3\xa4t uutta v\xc3\xa4linett\xc3\xa4 ruuan varastoinnissa, valmistelussa ja kypsent\xc3\xa4misess\xc3\xa4. Sen valmistustaito levisi keksij\xc3\xa4ryhmien l\xc3\xa4hialueille, mutta levi\xc3\xa4mismekanismia mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6iden v\xc3\xa4lill\xc3\xa4 ei edelleenk\xc3\xa4\xc3\xa4n tunneta tarkasti. Vain osa kivikauden keramiikasta valmistettiin yhteis\xc3\xb6iss\xc3\xa4, jotka paimensivat karjaa ja viljeliv\xc3\xa4t maata. N\xc3\xa4iden yhteis\xc3\xb6jen keskuudessa keramiikka levisi maatalouden levi\xc3\xa4misen my\xc3\xb6t\xc3\xa4. T\xc3\xa4m\xc3\xa4 ilmi\xc3\xb6 havaitaan erityisesti Euroopassa.\n_START_SECTION_\nAjoitukset\n_START_PARAGRAPH_\nT\xc3\xa4ss\xc3\xa4 artikkelissa k\xc3\xa4ytettyj\xc3\xa4 ajoituksia ei ole voitu ilmoittaa yhten\xc3\xa4isell\xc3\xa4 tavalla. Kun merkit\xc3\xa4\xc3\xa4n ajoituksen per\xc3\xa4\xc3\xa4n BP ("engl. before present"), tarkoitetaan silloin radiohiiliajoitusta ajatuksella "vuotta sitten". Kun merkit\xc3\xa4\xc3\xa4n ajoituksen per\xc3\xa4\xc3\xa4n eaa., tarkoitetaan silloin "vuotta ennen ajanlaskumme alkua". Radiohiiliajoituksessa on todettu systemaattinen virhe, joka voidaan korjata kalibroimalla se kalibrointik\xc3\xa4yr\xc3\xa4ll\xc3\xa4. Kalibrointi huomioi ilmakeh\xc3\xa4ss\xc3\xa4 tapahtuneet hiilidioksidin muinaiset vaihtelut ja kalibrointik\xc3\xa4yr\xc3\xa4n korjauskyky ulottuu j\xc3\xa4\xc3\xa4kauden p\xc3\xa4\xc3\xa4ttymisen alkuun. Siksi t\xc3\xa4t\xc3\xa4 vanhempia ajoituksia ei pystyt\xc3\xa4 kalibroimaan asianmukaisesti ja osa ajoituksista on ilmoitettu vain BP-ajoituksina eik\xc3\xa4 kalibroituina eaa.-ajoituksina.\n_START_SECTION_\nKeraaminen astia\n_START_PARAGRAPH_\nKeramiikan k\xc3\xa4site on arkeologiassa m\xc3\xa4\xc3\xa4ritelty v\xc3\xa4lj\xc3\xa4sti, mutta kyseess\xc3\xa4 on ihmisen tahallaan tai vahingossa valmistama materiaali, joka on s\xc3\xa4ilynyt nykyp\xc3\xa4iviin asti kovina kappaleina. Useimmat kivikautiset keraamiset kappaleet kuuluivat hajonneille astioille, mutta keramiikasta valmistettiin my\xc3\xb6s kulttiesineit\xc3\xa4. M\xc3\xa4\xc3\xa4ritelm\xc3\xa4n mukaan savi on kosteana materiaalina leivottavissa ja muotoiltavissa halutun muotoiseksi esineeksi, joka kovenee kuivuttuaan eik\xc3\xa4 en\xc3\xa4\xc3\xa4 muovaudu. Kuiva savi ei kuitenkaan kest\xc3\xa4 arkik\xc3\xa4ytt\xc3\xb6\xc3\xa4, vaan murtuu helposti kappaleiksi. Kuivattu savi voidaan muuttaa keramiikaksi polttamalla se riitt\xc3\xa4v\xc3\xa4n kuumassa l\xc3\xa4mp\xc3\xb6tilassa. Kuumuudessa mineraalit sulaavat yhteen tai muodostavat kemiallisia sidoksia, mik\xc3\xa4 vahvistaa materiaalin rakennetta niin, ettei kosteus voi en\xc3\xa4\xc3\xa4 hajottaa materiaaliin muodostunutta rakennetta._NEWLINE_Varhaisinta kivikauden keramiikkaa valmistettiin aina paikallisesta savesta, johon sekoitettiin sideaineita ja muotoiltiin perinteiden mukaisesti, sek\xc3\xa4 lopuksi poltettiin nuotion tuottamissa l\xc3\xa4mp\xc3\xb6tiloissa. Valmistustekniikka parani tuhansien vuosien aikana asteittain niin, ett\xc3\xa4 astioiden paino pieneni, koko suureni ja keraaminen laatu parani.\n_START_SECTION_\nMassan laatu\n_START_PARAGRAPH_\nAstioissa k\xc3\xa4ytett\xc3\xa4v\xc3\xa4 materiaali on usein ollut omasta l\xc3\xa4hiymp\xc3\xa4rist\xc3\xb6st\xc3\xa4 esiin kaivettua savea, mutta joskus savi haettiin kaukaakin. Saven joukkoon on ollut tapana sekoittaa orgaanisia tai ep\xc3\xa4orgaanisia sideaineita. Orgaaninen sideaine on voinut sis\xc3\xa4lt\xc3\xa4\xc3\xa4 el\xc3\xa4inten karvoja, linnun sulkia, hein\xc3\xa4\xc3\xa4 tai kasvin kuituja. Ep\xc3\xa4orgaaninen sideaine on saattanut olla hiekkaa, kivimurskaa, asbestikuitua, simpukankuorien murskaa tai jauhettua keramiikkaa. Sideaineet antoivat savimassalle ryhti\xc3\xa4 ja paransivat valmiin astian ominaisuuksia. Orgaaninen sideaine paloi polton yhteydess\xc3\xa4 hiilidioksidiksi ja j\xc3\xa4tti astiat huokoisiksi. Huokoinen astia oli kevyempi eik\xc3\xa4 kuumentunut tulessa niin voimakkaasti. Ep\xc3\xa4orgaaninen sideaine kiinnittyi kemiallisesti saven keraamiseen rakenteeseen vahvistaen sit\xc3\xa4. Hiekka ja kivimurska johtivat hyvin l\xc3\xa4mp\xc3\xb6\xc3\xa4, jolloin astian keitto-ominaisuudet paranivat. Sideaineiden yhteinen teht\xc3\xa4v\xc3\xa4 oli kuitenkin est\xc3\xa4\xc3\xa4 astiaa halkeilemasta polton yhteydess\xc3\xa4._NEWLINE_Valitun saven mineraalit vaikuttivat poltetun keramiikan v\xc3\xa4riin sen hapettuessa polton yhteydess\xc3\xa4. Huonosti palanut savi j\xc3\xa4i tumman harmaaksi tai ruskeaksi ja hyvin palaneen saven v\xc3\xa4ri muuttui punaiseksi rautaoksidin vuoksi. Vanhojen astioiden pinnalta on l\xc3\xb6ydetty my\xc3\xb6s maalien j\xc3\xa4\xc3\xa4mi\xc3\xa4, joten joissakin kulttuureissa astiat maalattiin polton j\xc3\xa4lkeen esimerkiksi mustalla tai punaisella v\xc3\xa4rill\xc3\xa4.\n_START_SECTION_\nMuotoilu\n_START_PARAGRAPH_\nVarhaiset astiat olivat usein muodoltaan kuin munanpuolikas. Pohja oli t\xc3\xa4ll\xc3\xb6in suippo, mutta my\xc3\xb6s ter\xc3\xa4vi\xc3\xa4 pohjan k\xc3\xa4rki\xc3\xa4 esiintyy. Pohjasta voitiin tehd\xc3\xa4 mu\xc3\xb6s t\xc3\xa4ysin py\xc3\xb6re\xc3\xa4 tai pohjasta voitiin tehd\xc3\xa4 tasainen. Py\xc3\xb6re\xc3\xa4 astia on k\xc3\xa4tev\xc3\xa4 hiekassa, koska kuoppaan upotettu astia pysyi hyvin pystyss\xc3\xa4 ja se voitiin kuopassaan kallistaa ilman kaatumisen vaaraa. Tasapohjainen astia on ollut hyv\xc3\xa4 kovalla maalattialla. _NEWLINE_Astia voitiin muotoilla maljaksi, jolloin sein\xc3\xa4m\xc3\xa4t aukesivat sivuille ja suuaukko oli pohjaa suurempi. Pienisuinen astia valmistettiin kallistamalla sein\xc3\xa4mi\xc3\xa4 sis\xc3\xa4llep\xc3\xa4in ja kaventamalla suuaukkoa. N\xc3\xa4iden variaatioiden v\xc3\xa4liin j\xc3\xa4\xc3\xa4 suorasein\xc3\xa4inen astia. Variaation valintaan vaikuttivat ryhm\xc3\xa4n perinteet ja k\xc3\xa4ytt\xc3\xb6tarkoitus.\n_START_SECTION_\nKoristelu\n_START_PARAGRAPH_\nJo aivan ensimm\xc3\xa4iset astiat Kiinassa, Ven\xc3\xa4j\xc3\xa4ll\xc3\xa4 ja Japanissa olivat koristeltuja. On varmasti erehdys kuvitella, ett\xc3\xa4 koristelu liittyisi vain estetiikkaan, mutta sen tarkoitusta ei kuitenkaan ole pohdittu vakavasti. Koristelun merkitys korostuu kuitenkin arkeologiassa, miss\xc3\xa4 selvitet\xc3\xa4\xc3\xa4n ryhmien v\xc3\xa4lisi\xc3\xa4 kulttuurikytkent\xc3\xb6j\xc3\xa4. Koristelutyylit periytyiv\xc3\xa4t tekij\xc3\xa4lt\xc3\xa4 toiselle ja aineistosta on havaittu laaja-alaisia ja pitk\xc3\xa4kestoisia "muotivillityksi\xc3\xa4". Esimerkiksi tyypillisen kampakeramiikan koristelutyyli levisi tuhansien kilometrien laajuiselle alueelle suhteellisen lyhyess\xc3\xa4 ajassa ja tyylin p\xc3\xa4\xc3\xa4piirteet s\xc3\xa4ilyiv\xc3\xa4t samantapaisina satoja vuosia.\n_START_SECTION_\nPoltto\n_START_PARAGRAPH_\nKuumentamalla kuivatut astiat esimerkiksi nuotiossa saavutetaan ensimm\xc3\xa4inen keramoitumisl\xc3\xa4mp\xc3\xb6tila 450 \xc2\xb0C helposti, mutta jopa 600\xe2\x88\x92750 \xc2\xb0C:n l\xc3\xa4mp\xc3\xb6tiloja on k\xc3\xa4ytetty paljon. Keramoituminen on hidas prosessi, joten astialle vaadittiin pitk\xc3\xa4 polttoaika, jotta se keramoituisi kokonaan. Loppuun saakka poltettu savi oli kovaa ja huokoista. T\xc3\xa4m\xc3\xa4 on hyv\xc3\xa4 ominaisuus s\xc3\xa4ilytysastialle, mutta huono ominaisuus keittoastialle. Astia tyhjentyy, kun nesteet suotuvat huokoisen astian sein\xc3\xa4mien l\xc3\xa4pi. Astia voidaan tehd\xc3\xa4 tiiviiksi joko sivelem\xc3\xa4ll\xc3\xa4 sen sis\xc3\xa4pinta esimerkiksi rasvalla tai keskeytt\xc3\xa4m\xc3\xa4ll\xc3\xa4 astian poltto niin, ett\xc3\xa4 vain astian pinta keramoituu. Sis\xc3\xa4osan savi imee itseens\xc3\xa4 vett\xc3\xa4 ja turpoaa tiiviiksi. Kivikauden astiat olivatkin useimmiten osittain poltettuja.\n_START_SECTION_\nKeramiikkan keksiminen\n_START_PARAGRAPH_\nVarhaisimmat tunnetut keraamiset esineet ovat Keski-Euroopan T\xc5\xa1ekiss\xc3\xa4 olevasta Doln\xc3\xad V\xc4\x9bstonicesta. Sielt\xc3\xa4 on l\xc3\xb6ydetty noin 2000 keraamista savi-idolia eli "jumalankuvaa". T\xc3\xa4llaisista idoleista ovat tunnetuimmat "venukset", jotka esitt\xc3\xa4v\xc3\xa4t hedelm\xc3\xa4llisi\xc3\xa4 naisia. Niit\xc3\xa4 valmistettiin noin 28000\xe2\x88\x9222000 BP Pavlovin kulttuurin piiriss\xc3\xa4. Vaikka venushahmot voitiin valmistaa mist\xc3\xa4 materiaalista tahansa, ovat osa niist\xc3\xa4 kuitenkin keramiikkaa. T\xc3\xa4llaiseen keraamiseen traditioon ei liity saviastioita.\n_START_SECTION_\nKeramiikan keksimisen syit\xc3\xa4\n_START_PARAGRAPH_\nArkeologiassa oli ollut pitk\xc3\xa4\xc3\xa4n vallalla eurooppalaisten havaitoon perustuva k\xc3\xa4sitys, ett\xc3\xa4 keramiikka keksittiin L\xc3\xa4hi-id\xc3\xa4ss\xc3\xa4 (Kaksoisvirranmaassa tai Egyptiss\xc3\xa4) tai Induslaaksossa ja ett\xc3\xa4 se levisi sielt\xc3\xa4 ymp\xc3\xa4ri maailman. T\xc3\xa4h\xc3\xa4n ilmi\xc3\xb6\xc3\xb6n liitettiin siirtyminen mets\xc3\xa4styksest\xc3\xa4 ja ker\xc3\xa4ilyst\xc3\xa4 maataloudeden eri muotojen harjoittamiseen, mit\xc3\xa4 vaihetta kutsutaan neoliittiseksi kivikaudeksi. T\xc3\xa4m\xc3\xa4 teoria sai haastajansa 1900-luvulla useasta l\xc3\xb6yd\xc3\xb6ksest\xc3\xa4, jossa juuri mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4t alkoivat k\xc3\xa4ytt\xc3\xa4m\xc3\xa4\xc3\xa4n keramiikkaa siirtym\xc3\xa4tt\xc3\xa4 maatalouden harjoittamiseen._NEWLINE_Liikkuvaa el\xc3\xa4m\xc3\xa4ntyyli\xc3\xa4 harjoittavien ryhmien ei tiedet\xc3\xa4 k\xc3\xa4ytt\xc3\xa4neen keramiikkaa tai ainakaan suuria saviastioita, joiden liikuttelu rikkomatta olisi ollut vaikeaa. Liikkuvassa el\xc3\xa4m\xc3\xa4ntavassa siirryttiin uuden ravinnonl\xc3\xa4hteen luokse, ja kun se loppui, muutettiin seuraavan ravinnonl\xc3\xa4hteen l\xc3\xa4helle. Pohjoisella pallonpuoliskolla tietyt ravintoon liittyv\xc3\xa4t ilmi\xc3\xb6t toistuivat s\xc3\xa4\xc3\xa4nn\xc3\xb6llisesti ja ryhm\xc3\xa4lle kehittyi niin sanottu vuotuiskierto. Mesoliittisella kulttuurikaudella on lukuisia esimerkkej\xc3\xa4 ryhmist\xc3\xa4, joilla vuotuiskierron harjoittaminen on loppunut tai v\xc3\xa4h\xc3\xa4ist\xc3\xa4. Syyn\xc3\xa4 ovat olleet monipuolinen ekosysteemi, joka on voinut tarjota ravintoa vuoden ymp\xc3\xa4ri, tai kehittyneet ravinnonk\xc3\xa4sittelytavat. T\xc3\xa4llaiset ryhm\xc3\xa4t ovat olleet otollisessa tilanteessa ottaa vastaan keramiikan hyv\xc3\xa4t ominaisuudet. Sellaisia olivat esimerkiksi p\xc3\xa4ivitt\xc3\xa4isen ravinnon parempi hy\xc3\xb6dynt\xc3\xa4minen keitt\xc3\xa4m\xc3\xa4ll\xc3\xa4 kuin paistamalla. Useat tutkija huomauttavat, ett\xc3\xa4 p\xc3\xa4ivitt\xc3\xa4isen tarpeen sijasta on voitu korjata talteen luonnon hedelm\xc3\xa4-, marja- tai ruohokasvien satoa ja s\xc3\xa4ilytt\xc3\xa4\xc3\xa4 sit\xc3\xa4 monipuolistamaan tulevien kuukausien ravintoa._NEWLINE_Siin\xc3\xa4 miss\xc3\xa4 varastoiminen olisi voitu toteuttaa verkko- tai nahkapusseissa, maankoloissa tai puuastioissa, keramiikka on tuonnut mukanaan joitakin lis\xc3\xa4etuja. Keramiikka hengitt\xc3\xa4\xc3\xa4, on kova materiaali hy\xc3\xb6nteisille ja se on tulenkest\xc3\xa4v\xc3\xa4\xc3\xa4. Varastoimisen lis\xc3\xa4ksi keramiikkaa on voitu k\xc3\xa4ytt\xc3\xa4\xc3\xa4 ravinnon valmistamiseen. Id\xc3\xa4tys ja kuumentaminen on voinut olla suosittu tapa valmistaa siemenet sy\xc3\xb6t\xc3\xa4viksi. Sen sijaan, ett\xc3\xa4 ruoka kuumennetaan nuotiolla, se voidaan kuumentaa puuastiassa laskemalla sinne kuumia kivi\xc3\xa4 ja vett\xc3\xa4. Vesihauteen yll\xc3\xa4pito vaatii kylmien kivien vaihtamista kuumiin kiviin, mist\xc3\xa4 p\xc3\xa4\xc3\xa4see kuumentamalla ruoka saviastiassa nuotiolla. Ravinnon liottaminen voitiin nyt tehostaa ry\xc3\xb6pp\xc3\xa4\xc3\xa4m\xc3\xa4ll\xc3\xa4, jolloin ravinnon kirjoa voitiin entisest\xc3\xa4\xc3\xa4n laajentaa._NEWLINE_Ravinnon parempi hy\xc3\xb6dynnett\xc3\xa4vyys lienee keramiikan suurimpia etuja. Sen sijaan, ett\xc3\xa4 lihaa tai kalaa paistettiin avotulella ja annettiin rasvan valua liekkeihin, voitiin astiassa kypennety ruoka hy\xc3\xb6dynt\xc3\xa4\xc3\xa4 keitinlient\xc3\xa4 my\xc3\xb6ten. Varastoinnin sivussa ruoka-aineita on voitu fermentoida, jolloin hapatus, k\xc3\xa4yminen tai muu tekeytyminen parantaisi ruuan ravintoarvoa._NEWLINE_Er\xc3\xa4\xc3\xa4n teorian mukaan keramiikka keksittiin ilmastollisen muutoksen vuoksi, kun j\xc3\xa4\xc3\xa4kauden viimeinen kylmeneminen noin 25000\xe2\x88\x9215000 BP aiheutti sukupuuttoa ja muutoksia lajikirjossa. Esimerkiksi Kiinan alueilla h\xc3\xa4visi sukupuuttoon monia el\xc3\xa4in- ja kasvilajeja pakottaen ihmiset hy\xc3\xb6dynt\xc3\xa4m\xc3\xa4\xc3\xa4n my\xc3\xb6s villiriisi\xc3\xa4, josta tuli er\xc3\xa4ill\xc3\xa4 asuinpaikoilla perusruokaa. Samantapaisista tapahtumista on arkeologista n\xc3\xa4ytt\xc3\xb6\xc3\xa4 eri aikakausilta eri mantereilla.\n_START_SECTION_\nKeramiikan keksimisen tavat\n_START_PARAGRAPH_\nMonissa it\xc3\xa4aasialaisissa kulttuureissa ruokaa kypsennettiin keitt\xc3\xa4m\xc3\xa4ll\xc3\xa4 ne bamburungon putkessa. My\xc3\xb6s puuastiassa oli mahdollista keitt\xc3\xa4\xc3\xa4 ruokaa k\xc3\xa4ytt\xc3\xa4m\xc3\xa4ll\xc3\xa4 kuumia kivi\xc3\xa4, mutta m\xc3\xa4rk\xc3\xa4\xc3\xa4 puuastiaa saattoi my\xc3\xb6s l\xc3\xa4mmitt\xc3\xa4\xc3\xa4 tulella. Savella suojattua puuastiaa voitiin kuumentaa suoraan avotulella, mutta astia paloi kuitenkin hieman pinnastaan. Tulessa kuumentuneen ja irti lohjenneen savipinnoitteen muoto saattoi toimia idean siemenen\xc3\xa4. Puuastian p\xc3\xa4\xc3\xa4ll\xc3\xa4 valettu savipinta lohkesi kuivuttuaan irti ja sill\xc3\xa4 voitiin l\xc3\xa4mmitt\xc3\xa4\xc3\xa4 kerran tai pari ruokaa. Kuivana kuumennettu saviastia kesti useampia k\xc3\xa4ytt\xc3\xb6kertoja ja n\xc3\xa4in on kehitys voinut jatkua kohti tuntemiamme keraamisia astioita. Kehityksen tarkka kuvaus on kuitenkin spekulaatiota, sill\xc3\xa4 saviastiat ilmestyv\xc3\xa4t arkeologiseen aineistoon valmiina tuotteina.\n_START_SECTION_\nIt\xc3\xa4-Aasia\n_START_PARAGRAPH_\nT\xc3\xa4m\xc3\xa4n hetkinen tutkimus on todennut kolme hyvin varhaista ja l\xc3\xa4hes samanaikaista keskusta, joissa keramiikkaa alettiin valmistaa ensimm\xc3\xa4iseksi. Etel\xc3\xa4-Kiinassa, It\xc3\xa4-Ven\xc3\xa4j\xc3\xa4ll\xc3\xa4 ja Japanin saarilla ovat keramiikan varhaisimmat ajoitukset l\xc3\xa4hes samanaikaisia, mutta keramiikan materiaalin laatu, astioiden muotoilu ja koristelu vaihtelevat n\xc3\xa4iss\xc3\xa4 paikoissa suuresti. Eroavaisuuksien takia otaksutaankin, ett\xc3\xa4 keramiikan valmistus keksittiin n\xc3\xa4iss\xc3\xa4 kohteissa toisistaan tiet\xc3\xa4m\xc3\xa4tt\xc3\xa4._NEWLINE_Syy uuden tekniikan syntymiseen saattaa olla j\xc3\xa4\xc3\xa4kauden p\xc3\xa4\xc3\xa4ttymiseen liittyv\xc3\xa4 Dryaskauden kylmyysjakso. Silloin kuoli esimerkiksi Kiinassa sukupuuttoon monia el\xc3\xa4inlajeja ja heikentynyt elinkeinotilanne pakotti ihmisten miettim\xc3\xa4\xc3\xa4n uusia selviytymisstrategioita. Onkin otaksuttu, ett\xc3\xa4 saviastiat liittyv\xc3\xa4t t\xc3\xa4h\xc3\xa4n kehityskulkuun. Dryaksen j\xc3\xa4lkeinen \xc3\xa4killinen ilmaston l\xc3\xa4mpeneminen kuitenkin helpotti tilannetta, kun metsiin ilmaantui enemm\xc3\xa4n lehtipuita sekamets\xc3\xa4ss\xc3\xa4 viihtyv\xc3\xa4 fauna. Floran muutokset mahdollistivat uusien kasvien hy\xc3\xb6dynt\xc3\xa4misen ruoka-aineena. Monilta asuinpaikoilta onkin tavattu riisinjyvi\xc3\xa4, joita ep\xc3\xa4ill\xc3\xa4\xc3\xa4n ker\xc3\xa4tyksi tai viljellyksi ruokatarpeeseen. Riisin k\xc3\xa4sittelyss\xc3\xa4 astiat olivat k\xc3\xa4tevi\xc3\xa4 apuv\xc3\xa4lineit\xc3\xa4.\n_START_SECTION_\nJapani\n_START_PARAGRAPH_\nJo 1960\xe2\x88\x92luvulla pidettiin Japania vanhimman poltetun keramiikan valmistuspaikkana koko maailmassa, jolloin vanhimmat ruukut ajoitettiin 12700\xe2\x88\x9212200 BP. Uudet l\xc3\xb6yd\xc3\xb6t ovat siirt\xc3\xa4neet keksinn\xc3\xb6n alkuhetke\xc3\xa4 sit\xc3\xa4kin varhaisemmaksi, mutta nyky\xc3\xa4\xc3\xa4n tiedet\xc3\xa4\xc3\xa4n my\xc3\xb6s Etel\xc3\xa4-Kiinassa useita yht\xc3\xa4 vanhoja ajoituksia._NEWLINE_Japanissa vanhemman J\xc5\x8dmon-kauden asuipaikkoja tunnetaan yli 80, ja niist\xc3\xa4 on k\xc3\xa4ytett\xc3\xa4viss\xc3\xa4 yli 100 ajoitusta. N\xc3\xa4ill\xc3\xa4 asuinpaikoilla ihmiset ovat pysyneet paikoillaan ymp\xc3\xa4ri vuoden ja kaikki tekeminen on voitu j\xc3\xa4rjest\xc3\xa4\xc3\xa4 edullisella tavalla liikkuvasta el\xc3\xa4m\xc3\xa4ntavasta poiketen. Heid\xc3\xa4n elinkeinonsa on aluksi ollut mets\xc3\xa4stys ja ker\xc3\xa4ily, mutta keramiikkaa on silti tarvittu johonkin. Teetettyjen ajoitusten perusteella voidaan pit\xc3\xa4\xc3\xa4 varmana, ett\xc3\xa4 Japanissa valmistettiin keramiikkaa 14800\xe2\x88\x9213600 eaa. tai er\xc3\xa4\xc3\xa4ssa tapauksessa ehk\xc3\xa4 jopa 15200 eaa.. Keraamisten astioiden valmistusperinne on s\xc3\xa4ilynyt elinvoimaisena Japanissa siit\xc3\xa4 hetkest\xc3\xa4 alkaen.\n_START_SECTION_\nKorea\n_START_PARAGRAPH_\nViime vuosiin asti on ajateltu, ett\xc3\xa4 Koreassa valmistettiin keramiikkaa noin 8000 eaa. alkaen. K\xc3\xa4yt\xc3\xb6ss\xc3\xa4 olivat matalia asioita, joissa oli tasainen pohja. T\xc3\xa4llaisia asuinpaikkoja ovat esimerkiksi Jangjang Osanni, Go Surung Munamri, Sihinamri, Dolsan Songdo ja Sangnodaedo. Nyt tiedet\xc3\xa4\xc3\xa4n kuitenkin Keltaisenmeren Jejun saaressa uusi asuinpaikka Kosan-ni, jossa sit\xc3\xa4 on valmistettu mahdollisesti pari tuhat vuotta aikaisiemmin. Ongelmana on keramiikasta otettujen n\xc3\xa4ytteiden antamat erilaiset ajoitukset, jotka vaihtelevat 10000\xe2\x88\x924500 BP v\xc3\xa4lill\xc3\xa4.\n_START_SECTION_\nEtel\xc3\xa4- ja Pohjois-Kiina\n_START_PARAGRAPH_\nKun 1980\xe2\x88\x92luvulla Kiinasta l\xc3\xb6ydettiin hyvin vanhaa keramiikkaa, oli niiden ajoittaminen vaikeaa. Tiukimmat kriteerit t\xc3\xa4ytt\xc3\xa4v\xc3\xa4t ajoitukset tunnetaan viidelle l\xc3\xb6yd\xc3\xb6lle. Etel\xc3\xa4-Kiinaan sijoittuvassa Guangxiin provinssissa tunnetaan Miaojanin ja Bailiandongin asuinpaikat, joiden ruukunsirpaleet on ajoitettu 13300 BP. Radiohiiliajoitus on kalibroituna 17300\xe2\x88\x9214700 eaa.. Jiangxiin provinsissa olevassa Xianrendongin luolan asuinpaikan l\xc3\xb6yt\xc3\xb6 ajoitettiin vuonna 2012 noin 20\xc2\xa0000 BP . Se on t\xc3\xa4ll\xc3\xa4 hetkell\xc3\xa4 vanhin keramiikka-ajoitus. Pohjois-Kiinassa olevassa Pekingin kaupunkialueessa sijaitsee Nanzhoangtoun asuinpaikka, jonka keramiikka ajoitetaan 10200 BP eli 10600\xe2\x88\x929300 eaa.. Jos Etel\xc3\xa4-Kiinan keramiikan valmistustaito levisi ymp\xc3\xa4rist\xc3\xb6n yhteis\xc3\xb6ihin, oppivat pohjoiskiinalaiset sen etel\xc3\xa4kiinalaisia paljon my\xc3\xb6hemmin._NEWLINE_Hunanin provinssin Juchanjanin asuipaikan keramiikka on ajoitettu noin 13700 BP , mutta uudempi tutkimus ajoitti luolasta otetut vanhimmat n\xc3\xa4ytteet v\xc3\xa4hint\xc3\xa4\xc3\xa4n 16300\xe2\x88\x9214000 eaa. Muut luolasta l\xc3\xb6ydetyt keramiikan palaset olivat i\xc3\xa4lt\xc3\xa4\xc3\xa4n noin 13300 eaa., 15900 eaa. ja 14800 eaa., mutta niiden ajoituksia ollaan edelleen tarkentamassa._NEWLINE_Kiinassa on tehty useita muita varhaisia l\xc3\xb6yt\xc3\xb6j\xc3\xa4, mutta niiden radiohiiliajoitus on ep\xc3\xa4varmalla pohjalla. Jo n\xc3\xa4ist\xc3\xa4kin ajoituksista huomaa, ett\xc3\xa4 keramiikkaa on k\xc3\xa4ytetty joillakin alueilla keskeytyksett\xc3\xa4 jopa 18000 vuotta. Kiinan sis\xc3\xa4ll\xc3\xa4kin keksinn\xc3\xb6n k\xc3\xa4ytt\xc3\xb6\xc3\xb6notto on vaihdelltu voimakkaasti. Pohjoisessa Kiinassa Mantsuriassa varhaisin ajoitus on noin 6300 eaa, vaikka keramiikkaa k\xc3\xa4ytettiin kaikissa muissa ilmansuunnissa tuhansia vuosia ennen.\n_START_SECTION_\nIt\xc3\xa4-Ven\xc3\xa4j\xc3\xa4\n_START_PARAGRAPH_\nVen\xc3\xa4j\xc3\xa4ll\xc3\xa4 tehtiin 1980\xe2\x88\x92luvulla ensimm\xc3\xa4isi\xc3\xa4 havaintoja varhaisesta keramiikasta. N\xc3\xa4m\xc3\xa4 havainnot saivat lis\xc3\xa4vahvistuksen 1990\xe2\x88\x92 ja 2000\xe2\x88\x92luvuilla, kun havaittiin lis\xc3\xa4\xc3\xa4 i\xc3\xa4lt\xc3\xa4\xc3\xa4n yli 11000 BP olevaa keramiikkaa. Nyky\xc3\xa4\xc3\xa4n on saatu onnistuneita ajoituksia seuraavilta asuinpaikoilta, miss\xc3\xa4 on valmistettu ja k\xc3\xa4ytetty keramiikkaa: Gasja, Khummi, Gromatukha, Chennigovka-1, Concharka-1, Ustinovka-3 ja Novopetrovka-2. Ne sijaitsevat Amurin valuma-alueella. Varhaisin ajoitus on 13300\xe2\x88\x9212300 BP eli 14500\xe2\x88\x9212100 eaa.. _NEWLINE_Vitimin valuma-alueella on tutkittu Ust-Karengan asuinpaikkoja, joista l\xc3\xb6ytyv\xc3\xa4 keramiikka on ajoitettu 11070\xe2\x88\x9210600 BP eli 12200\xe2\x88\x9210200 eaa..T\xc3\xa4m\xc3\xa4 on vain hieman nuorempaa kuin Amurin valuma-alueen vanhin keramiikka. Muutamalla muiltakin l\xc3\xa4hinn\xc3\xa4 Trans-Baikalilaisilta asuinpaikoilta on l\xc3\xb6ytynyt vanhaa keramiikkaa. L\xc3\xa4hell\xc3\xa4 Mongolian rajaa Ust-Kayakhtassa ajoitus kermaiikkaa sis\xc3\xa4lt\xc3\xa4neen maakerroksen luista antoi 11500 BP. Toisessa paikassa Studenoje-1, joka sijaitsee T\xc5\xa1ikoin valuma-altaassa, tavattiin keramiikkaa nelj\xc3\xa4ss\xc3\xa4 kulttuurikerroksessa ja nuorimmista ruukunsirpaleista saatiin ajoituksia, joiden keskiarvo oli noin 10400 BP. N\xc3\xa4it\xc3\xa4 ajoitukset ovat saaneet kritiikki\xc3\xa4, joten niit\xc3\xa4 ei viel\xc3\xa4 voi pit\xc3\xa4\xc3\xa4 lopullisina. Varhaiset astiat olivat kampaleimoilla koristeltuja, mutta my\xc3\xb6hemmin 7000\xe2\x88\x926000 BP oli k\xc3\xa4yt\xc3\xb6ss\xc3\xa4 nuorakoristeisia astioita._NEWLINE_Er\xc3\xa4\xc3\xa4t tutkijat ovat etsineet Keski-Siperiasta keramiikkaa, joilla voisi todistaa sen levinneen id\xc3\xa4st\xc3\xa4 l\xc3\xa4nteen Eurooppaan. Er\xc3\xa4s t\xc3\xa4llainen ehdokas, Sumpanja-tyyli, onkin l\xc3\xb6ytynyt Sumpanja joen valuma-alueelta. Valitettavasti sen ajoittaminen on toistaiseksi tuottanut ristiriitaisia ajoituksia 9100\xe2\x88\x926100 BP eik\xc3\xa4 sit\xc3\xa4 voi viel\xc3\xa4 pit\xc3\xa4\xc3\xa4 esimerkkin\xc3\xa4 it\xc3\xa4isest\xc3\xa4 keramiikan levi\xc3\xa4misest\xc3\xa4 l\xc3\xa4nteen. Kuitenkin lis\xc3\xa4ehdokkaita levi\xc3\xa4misteorian tueksi ei tunneta. Itse asiassa varhainen kermamiikan k\xc3\xa4yt\xc3\xb6n alue n\xc3\xa4ytt\xc3\xa4\xc3\xa4 p\xc3\xa4\xc3\xa4ttyv\xc3\xa4n Bakalin it\xc3\xa4puolelle, sill\xc3\xa4 Baikalista l\xc3\xa4nteen olevat keraamiset l\xc3\xb6yd\xc3\xb6t ajoitetaan noin 6200\xe2\x88\x925900 eaa. Varhaisten ja my\xc3\xb6h\xc3\xa4isten ajoitusten v\xc3\xa4liin j\xc3\xa4\xc3\xa4 6000 vuoden aukko._NEWLINE_Pohjoisosien tutkimus on ollut hankalaa pitkien et\xc3\xa4isyyksien ja ankaran ilmaston vuoksi. Muutamien pohjoisessa tehtyjen ajoitusten valossa n\xc3\xa4ytt\xc3\xa4\xc3\xa4 silt\xc3\xa4, ett\xc3\xa4 keramiikan valmistustaito levisi pohjoisemmaksi ihmisten liikkumisen mukana tai kulttuurivaihtona ryhmien v\xc3\xa4lill\xc3\xa4. Ajatusta tukevat ajoitukset asuinpaikoilla Puzi-2 Sahalinin saarella (7900 eaa.), Belkachi-1 Lenan sivuhaaran Aldan varrella (4900 eaa.), Siktyakh Lenan alajuoksulla (4000 eaa.), Agrobaza-4 Kolyman latvoilla (3500 eaa.) ja Tytyl-4 Kolyman suistosta it\xc3\xa4\xc3\xa4n (3000 eaa.).\n_START_SECTION_\nMongolia\n_START_PARAGRAPH_\nKiinan ja It\xc3\xa4-Ven\xc3\xa4j\xc3\xa4n varhaiset ajoitukset eiv\xc3\xa4t ole tulleet n\xc3\xa4kyviin Mongolian arkeologiassa, sill\xc3\xa4 siell\xc3\xa4 varhaisimmat ruukut valmistettiin 6600\xe2\x88\x924400 eaa..\n_START_SECTION_\nUralin takainen taiga- ja tundravy\xc3\xb6hyke\n_START_PARAGRAPH_\nEuraasian Taiga tarkoittaa havumets\xc3\xa4vy\xc3\xb6hykett\xc3\xa4, joka ulottuu Norjasta It\xc3\xa4-Ven\xc3\xa4j\xc3\xa4lle. Uralin takainen taiga vaikuttaa muodostavan keramiikan levi\xc3\xa4misen kannalta yhten\xc3\xa4isen vy\xc3\xb6hykkeen. Vy\xc3\xb6hykkeen varrelta on todettu ymp\xc3\xa4rist\xc3\xb6\xc3\xa4\xc3\xa4n varhaisempia ajoituksia ja voidaan otaksua keramiikan levinneen sek\xc3\xa4 etel\xc3\xa4\xc3\xa4n ett\xc3\xa4 pohjoiseen siit\xc3\xa4. Keramiikan varhaisimmat ajoitukset t\xc3\xa4\xc3\xa4ll\xc3\xa4 ovat taigan etel\xc3\xa4osien asuinpaikoilla Koksharovsky Ural-vuoristossa (6500 eaa.), Barsova Gora II/19 Ob-joen varrella (6400 eaa.), Korchugan 1a Objoen Irty\xc5\xa1-haaran varrella (5600 eaa.), Kornachak 2 Altain l\xc3\xa4hell\xc3\xa4 (6200 eaa.), Elenevan luola 11G Jenisein varrella (5800 eaa.), Ust-Kova Jenisein sivuhaaran Angaran varrella (5100 eaa.) ja Goreliy Les Angaran varrella Baikalj\xc3\xa4rven l\xc3\xa4hell\xc3\xa4 (5900 eaa.)._NEWLINE_Koko Pohjoisaasian ajoitusten valossa n\xc3\xa4ytt\xc3\xa4\xc3\xa4 kuitenkin silt\xc3\xa4, ett\xc3\xa4 keramiikka on tullut sinne etel\xc3\xa4st\xc3\xa4 ja levinnyt edelleen pohjoiseen mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6iden mukana tai v\xc3\xa4est\xc3\xb6n v\xc3\xa4lisell\xc3\xa4 kulttuurivaihdolla. It\xc3\xa4-Aasian keramiikan varhain k\xc3\xa4ytt\xc3\xa4neilt\xc3\xa4 seuduilta yhdist\xc3\xa4\xc3\xa4 "k\xc3\xa4yt\xc3\xa4v\xc3\xa4" L\xc3\xa4hi-id\xc3\xa4n varhaisiin neoliittisiin yhteis\xc3\xb6ihin, ja k\xc3\xa4yt\xc3\xa4v\xc3\xa4n ryhm\xc3\xa4t olisivat omaksuneet keramiikan k\xc3\xa4yt\xc3\xb6n jo 7500 eaa. tai jopa sit\xc3\xa4 ennen. Levi\xc3\xa4minen on n\xc3\xa4ytt\xc3\xa4nyt kiihtyv\xc3\xa4t noin 7000 eaa. ja samaa on tapahtunut my\xc3\xb6s 5000\xe2\x88\x924000 eaa.._NEWLINE_Keramiikan valmistus levi\xc3\xa4\xc3\xa4 etel\xc3\xa4st\xc3\xa4 pohjoiseen seuraten J\xc3\xa4\xc3\xa4mereen laskevien jokien rantoja. Esimerkiksi Jenisein suiston l\xc3\xa4hell\xc3\xa4 J\xc3\xa4\xc3\xa4meren tuntumassa sijaitsee asuinpaikka Ust-Polovinka, joka keramiikka ajoitetaan 2600 eaa.. Levi\xc3\xa4miseen n\xc3\xa4ytt\xc3\xa4\xc3\xa4 kuluvan useita tuhansia vuosia.\n_START_SECTION_\nIntia ja Paksistan\n_START_PARAGRAPH_\nIntian keramiikan vanhimpien l\xc3\xb6yd\xc3\xb6sten ajoitus on viel\xc3\xa4 tekem\xc3\xa4tt\xc3\xa4. Monissa arkeologisissa kohteissa on merkkej\xc3\xa4 varhaisesta karjanpidosta, mutta ei keramiikasta, ja villiriisin k\xc3\xa4ytt\xc3\xb6 ravinnoksi on havaittu my\xc3\xb6s joissakin mesoliittisissa kohteissa. Varhaisin viljely\xc3\xa4 harjoittava neoliittinen kohde l\xc3\xb6ytyy Pakistanin Induslaakson Mehrgarhissa noin 7000 eaa., mutta siell\xc3\xa4kin aluksi ilman keramiikka. Sen valmistus Indusjoen laaksossa on todettu pitk\xc3\xa4\xc3\xa4n kest\xc3\xa4neen arkeologisen kaivausperinteen aikana. Mehrgarh oli noin 5500\xe2\x80\x933300 eaa. samalla sek\xc3\xa4 keraaminen ett\xc3\xa4 neoliittinen asuinpaikka. Keramiikka ilmestyi arkeologisiin kerroksiin melko valmiina konseptina ja sofistikoituna muotoiluna. Birranan, Rakhigarhin ja Sothin kohteissa varhaisimmat astiat ajoitetaan v\xc3\xa4lj\xc3\xa4sti 6000\xe2\x88\x924600 eaa.. Uusissa mesoliittisissa kohteissa on tehty nuorakuvioilla koristeltujen it\xc3\xa4intialaisen keramiikan l\xc3\xb6yt\xc3\xb6j\xc3\xa4. Kun ne saadaan ajoitettua, siirtynee keramiikan varhaisin k\xc3\xa4ytt\xc3\xb6\xc3\xb6notto kauemmaksi menneisyyteen. .\n_START_SECTION_\nKaukoit\xc3\xa4\n_START_PARAGRAPH_\nVietnamin varhaisia osin neoliittisia kulttureja ovat Hoabinhin-, Bacsonin- ja Da Butin kulttuurit. Da Butin kulttuurissa on merkkej\xc3\xa4 keramiikan k\xc3\xa4yt\xc3\xb6st\xc3\xa4 jo noin 7500 eaa., vaikka muissa kohteissa keramiikan ajoitukseksi on saatu aikaisintaan 4700 BP eli noin 3700 eaa.._NEWLINE_My\xc3\xb6s Thaimaassa on ajoitettu varhaiset keramiikan kappaleet vanhoiksi. Useista luolista on l\xc3\xb6ytynyt merkkej\xc3\xa4 palaneista siemenist\xc3\xa4 (ilmeisesti kaskeamisesta), keramiikasta, kesytetyist\xc3\xa4 el\xc3\xa4imist\xc3\xa4 sek\xc3\xa4 pronssi ja rautaesineist\xc3\xa4. Keramiikkaa on havaittu Non Nok Tha\'n luolasta (3000 eaa.) ja Spirit Cave\'sta (7000 eaa.). Spirit Cave\'n asukkaat ovat asuneet paikalla viimeist\xc3\xa4\xc3\xa4n 10000 eaa. ja sen l\xc3\xb6ydetty keramiikka on ollut hyvin tehty\xc3\xa4 ja koristeellista._NEWLINE_Keramiikka levisi Tyynenmeren Melanesian saarille niin sanotun lapitakulttuurin mukana 1500 eaa. alkaen. Traditio levisi Uudesta-Guineasta loikaten saarelta saarelle yh\xc3\xa4 laajemmalle alueelle.\n_START_SECTION_\nAustralia\n_START_PARAGRAPH_\nAustraliassa alkuasukkaat eiv\xc3\xa4t kehitt\xc3\xa4neet keramiikkaa eiv\xc3\xa4tk\xc3\xa4 k\xc3\xa4ytt\xc3\xa4neet sit\xc3\xa4 ennen historiallista aikaa.\n_START_SECTION_\nEurooppa\n_START_PARAGRAPH_\nEuroopassa keramiikan valmistus levisi kaakosta l\xc3\xa4htien ja se eteni ensin nopeasti J\xc3\xa4\xc3\xa4merelle saakka ja vasta my\xc3\xb6hemmin L\xc3\xa4nsi-Eurooppaan. Pohjoiseen Ven\xc3\xa4j\xc3\xa4lle ja Fennoskandiaan valmistustaitoa levittiv\xc3\xa4t mesoliittista el\xc3\xa4m\xc3\xa4ntyyli\xc3\xa4 harjoittaneet mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4t. Balkanin kautta Keski- ja L\xc3\xa4nsi-Eurooppaan sit\xc3\xa4 levittiv\xc3\xa4t maanviljely\xc3\xa4 harjoittaneet ryhm\xc3\xa4t.\n_START_SECTION_\nMets\xc3\xa4st\xc3\xa4j\xc3\xa4-ker\xc3\xa4ilij\xc3\xa4t\n_START_PARAGRAPH_\nUral-vuoriston l\xc3\xa4nsipuolen Euroopassa ensimm\xc3\xa4iset ryhm\xc3\xa4t, jotka ottivat k\xc3\xa4ytt\xc3\xb6\xc3\xb6ns\xc3\xa4 keramiikan, kuuluivat Jel\xc5\xa1anin kulttuuriin noin 7200\xe2\x88\x926800 eaa. Koska se on varhaisin keraaminen traditio mets\xc3\xa4vy\xc3\xb6hykkeell\xc3\xa4 ja Euroopassa, on ehdotettu keramiikan keksityn siell\xc3\xa4 itsen\xc3\xa4isesti. Ilmeisesti keramiikka levisi t\xc3\xa4\xc3\xa4lt\xc3\xa4 Pohjois-Ven\xc3\xa4j\xc3\xa4n eri alueille, Fennoskandiaan, It\xc3\xa4meren etel\xc3\xa4alueille ja Hollannin ja Belgian alankomaille saakka 5000 eaa. menness\xc3\xa4. N\xc3\xa4iden keramiikka ja sen k\xc3\xa4ytt\xc3\xb6 on mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6ill\xc3\xa4 s\xc3\xa4ilyntyt vuosituhansia samanlaisena ja se oikeuttaa v\xc3\xa4itt\xc3\xa4m\xc3\xa4\xc3\xa4n, ett\xc3\xa4 se on levinnyt alkupisteest\xc3\xa4\xc3\xa4n eri ilmansuuntiin kulttuurilainana.\n_START_SECTION_\nMaatalouden ryhm\xc3\xa4t\n_START_PARAGRAPH_\nKeski- ja L\xc3\xa4nsi-Euroopassa vallitsi kaksi keraamista levi\xc3\xa4mistapahtumaa l\xc3\xa4hes samanaikaisesti. Kulttuurin levi\xc3\xa4miseen liittyi my\xc3\xb6s maataloutta harjoittavan v\xc3\xa4est\xc3\xb6n siirtymist\xc3\xa4. Arvellaan, ett\xc3\xa4 t\xc3\xa4m\xc3\xa4 tapahtuma toi eurooppalaiseen geeniperim\xc3\xa4\xc3\xa4n vahvan indoeurooppalaisen vaikutuksen. Keski-Euroopan levi\xc3\xa4misaallon tunnusmerkkin\xc3\xa4 voidaan pit\xc3\xa4\xc3\xa4 nauhakeramiikkaa. Sen alkujuuri on L\xc3\xa4hi-it\xc3\xa4 ja levi\xc3\xa4misreitti kulki Turkin, Balkanin, Tonavanlaakson kautta Keski-Eurooppaan. Pohjois-Saksan se saavutti noin 5400\xe2\x88\x925100 eaa.. L\xc3\xa4nsi-Euroopan levi\xc3\xa4misaallon tunnusmerkkin\xc3\xa4 voidaan pit\xc3\xa4\xc3\xa4 La Hoguette-keramiikkaa, jonka alkujuuri Euroopassa oli V\xc3\xa4limerenrannikolla noin 5600 eaa.. Se on voinut saapua sinne Balkanista tai Afrikasta. Se levisi Espanjaan, Portugaliin, Ranskaan ja Englantiin. T\xc3\xa4m\xc3\xa4n levi\xc3\xa4misaallon tapahtuma tunnetaan kuitenkin heikosti.\n_START_SECTION_\nL\xc3\xa4hi-it\xc3\xa4\n_START_PARAGRAPH_\nVanha teoria, ett\xc3\xa4 keramiikka ja maatalouselinkeino liittyiv\xc3\xa4t alussa kiinte\xc3\xa4sti toisiinsa, ei ole edes L\xc3\xa4hi-id\xc3\xa4ss\xc3\xa4 totta. Tutkimukset ja ajoitusmateriaalin laajuus todistavat maatalouden alkaneen L\xc3\xa4hi-id\xc3\xa4ss\xc3\xa4 1000\xe2\x88\x921500 vuotta ennen keramiikan keksimist\xc3\xa4. Esikeraamista viljely\xc3\xa4 ja karjanhoitoa harjoitettiin 8000\xe2\x88\x926500 eaa., jonka j\xc3\xa4lkeen keramiikkaa on k\xc3\xa4ytetty ruokatalouden apuna. Vanhimmat l\xc3\xb6ydetyt keramiikan astiat ovat l\xc3\xb6ytyneet Syyriassa (6560 ja 6860 eaa.) ja Irakista (Jarmossa 6300\xe2\x88\x925800 eaa.). My\xc3\xb6s Jordaniassa valmistettiin keramiikkaa 5500 eaa., mutta viitteit\xc3\xa4 noin 1000 vuotta vanhemmastakin keramiikasta on olemassa (6500\xe2\x88\x926200 eaa.). L\xc3\xa4hi-id\xc3\xa4n keramiikka levisi kauppasuhteiden kautta Turkkiin ja sielt\xc3\xa4 muualle Eurooppaan.\n_START_SECTION_\nAfrikka\n_START_PARAGRAPH_\nEr\xc3\xa4s parhaiten arkeologisesti tutkittu seutu Afrikassa on Niilin laakso ja Egypti. Niili on ollut hedelm\xc3\xa4llinen kaikkina eri aikakausina, mink\xc3\xa4 huomaa etenkin nyky\xc3\xa4\xc3\xa4n, kun seutu on muuten aavikoitunut t\xc3\xa4ysin. Viimeisen j\xc3\xa4\xc3\xa4kauden kylmimp\xc3\xa4n\xc3\xa4 aikana Sahara hyvin kuiva, mutta nuoremman Dryas-kauden (10050\xe2\x88\x929400 eaa.) j\xc3\xa4lkeen seudulle alkoi saapua vuosittaisia monsuunisateita. Alue alkoi kukoistaa ruohikkoisena savannina, jonka ravintoa ihmiset saapuivat etel\xc3\xa4st\xc3\xa4 hy\xc3\xb6dynt\xc3\xa4m\xc3\xa4\xc3\xa4n. Tutkijat ovat p\xc3\xa4\xc3\xa4telleet l\xc3\xb6yty\xc3\xb6aineistosta, ett\xc3\xa4 ihmiset k\xc3\xa4yttiv\xc3\xa4t muun muassa ruohokasvien siemeni\xc3\xa4 ja kalaa ravinnokseen. Niiden varastointiin, k\xc3\xa4sittelyyn ja tulella kypsent\xc3\xa4miseen kehitetty keramiikka ilmaantui t\xc3\xa4ll\xc3\xb6in arkeologiseen l\xc3\xb6yt\xc3\xb6aineistoon._NEWLINE_Afrikan varhaisen keramiikan alkuper\xc3\xa4st\xc3\xa4 on kolme teoriaa, joissa yhteist\xc3\xa4 on sen keksiminen kerran jossakin p\xc3\xa4in Afrikkaa. Ensinn\xc3\xa4kin, Niilin jokilaaksossa kehittynyt keramiikka saattoi levit\xc3\xa4 it\xc3\xa4\xc3\xa4n Saharan etel\xc3\xa4reunaa ja selitt\xc3\xa4\xc3\xa4 siten samanaikaisen esiintymisen. Toisekseen, keramiikka olisi keksitty alueella, joka sijaitsi Saharasta etel\xc3\xa4\xc3\xa4n ja josta se olisi levinnyt Saharan etel\xc3\xa4reunalle ja Niilin jokilaaksoon. Toistaiseksi t\xc3\xa4llaista etel\xc3\xa4\xc3\xa4n sijoittuvaa aluetta ei tunneta, koska vanhimmat sielt\xc3\xa4 l\xc3\xb6ytyneet keramiikan esiintym\xc3\xa4t ajoitetaan aikaisintaan 8000 eaa.. Kolmanneksi, keramiikka olisi keksitty j\xc3\xa4\xc3\xa4kauden kylmimp\xc3\xa4n\xc3\xa4 aikana aavikoituneen Saharan refuugissa, miss\xc3\xa4 ihmiset olisivat keksineet keramiikan helpottamaan ankarissa oloissa el\xc3\xa4mist\xc3\xa4. T\xc3\xa4llaista seutua ei ole viel\xc3\xa4 l\xc3\xb6ydetty.\n_START_SECTION_\nNiilin laakso\n_START_PARAGRAPH_\nNiilin laaksossa Saharan puoleisella aavikolla on varhaista keramiikkaa asuinpaikoilla Egyptiss\xc3\xa4 Nabtan Bir Kiseiba E-79-8:ssa (useita ajoituksia 9400\xe2\x88\x928000 eaa.), Bir Kiseiba E-80-4:ssa (9220 \xc2\xb1 120 BP) ja Sudanin Sarurab 2:ssa (8600 eaa.) ja Wadi el Akhdarissa (8300 eaa.). Saharan etel\xc3\xa4puolen it\xc3\xa4osassa oli suuria j\xc3\xa4rvi\xc3\xa4 ja jokia, jotka ovat nyky\xc3\xa4\xc3\xa4n kuivuneita. Ne laskivat nykyiseen Niiliin. My\xc3\xb6s t\xc3\xa4\xc3\xa4ll\xc3\xa4 sateet yll\xc3\xa4pitiv\xc3\xa4t ruohotasankoja ja kalaisia vesist\xc3\xb6j\xc3\xa4._NEWLINE_Egyptil\xc3\xa4inen keramiikka tunnetaan paremmin ja yksityiskohtaisemmin neoliittiselta kaudelta 5300\xe2\x88\x923200 eaa. alkaen Fayumista, Merimde, Omari, Badari, Naqada ja predynastinen egyptil\xc3\xa4inen kulttuuri.\n_START_SECTION_\nSaharan ymp\xc3\xa4rist\xc3\xb6\n_START_PARAGRAPH_\nOunjougoussa Dogon kunnassa Malissa sijaitsee Yam\xc3\xa9n laaksossa kaksi asuinpaikkaa Ravin du Hibou ja Ravin de la Mouche, joista l\xc3\xb6ytyi vuonna 2007 keramiikan sirpaleita kerrostumista, joiden ajoitus on yli 9400 eaa.. Tuolloin alue oli savannin s\xc3\xa4\xc3\xa4nn\xc3\xb6llisesti monsuunisateiden kastelemana tulvatasankona ja seudulla oli my\xc3\xb6s pysyvi\xc3\xa4 j\xc3\xa4rvi\xc3\xa4. Suuret tulvat huuhtoivat asuinpaikkoja ja kasasivat niiden p\xc3\xa4\xc3\xa4lle paksut sedimenttikerrokset. Keramiikka ilmaantui seudulle liikkuvan v\xc3\xa4est\xc3\xb6n mukana hyv\xc3\xa4laatuisena, ohutsein\xc3\xa4isen\xc3\xa4 ja hyvin poltettuna. Tutkijoilla on se k\xc3\xa4sitys, ett\xc3\xa4 sen valmistustaito opittiin etel\xc3\xa4ss\xc3\xa4, mutta he eiv\xc3\xa4t tied\xc3\xa4 miss\xc3\xa4. Viel\xc3\xa4 7000 eaa. k\xc3\xa4ytettiin alueella keramiikkaa, mutta kuivuus h\xc3\xa4\xc3\xa4ti sen j\xc3\xa4lkeen v\xc3\xa4est\xc3\xb6n muualle. Seutu on nyky\xc3\xa4\xc3\xa4n kuivaa Nigerjoen jokilaakson reuna-aluetta._NEWLINE_Toinen kiinnostava seutu Saharan etel\xc3\xa4puolella sijaitsee Keski-Saharan yl\xc3\xa4ng\xc3\xb6ll\xc3\xa4 Nigeriss\xc3\xa4. Siell\xc3\xa4 on l\xc3\xb6ytynyt keramiikkaa asuinpaikoilta Adrar Bous 10 (8400\xe2\x88\x928200 eaa.) ja Temet (9330 \xc2\xb1 120 BP eli noin 8500 eaa.). Viimeksi mainitun keramiikan koristelussa on k\xc3\xa4ytetty pisteist\xc3\xa4 muodostettuja aaltokuvioita. T\xc3\xa4t\xc3\xa4 koristett\xc3\xa4 k\xc3\xa4ytettiin viimeiseksi Senegalissa ensimm\xc3\xa4isell\xc3\xa4 vuosituhannella eaa.. Keramiikkan ja asuinpaikan ajoitukset eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 kohtaa, joten ajoituksien todistusvoima on viel\xc3\xa4 kiistanalainen. Kuitenkin my\xc3\xb6s A\xc3\xafrin asuinpaikoilta Tagalagal (8600\xe2\x88\x928400 eaa.) ja Tamaya Mellet (9350 \xc2\xb1 170 BP eli noin 8600 eaa.) on l\xc3\xb6ytynyt vanhaa keramiikkaa.\n_START_SECTION_\nEtel\xc3\xa4-Afrikka\n_START_PARAGRAPH_\nToinen keramiikan keksimisen keskus saattaa sijaita etel\xc3\xa4isess\xc3\xa4 Arkikassa. Sen yhteydet Pohjois-Afrikkaa ovat heikot, joten keramiikan ilmestyminen sinne saattaa olla itsen\xc3\xa4isen keksimisen seurausta. Keramiikka ilmaantui sinne kuitenkin vasta ensimm\xc3\xa4isell\xc3\xa4 vuosituhannella eaa..\n_START_SECTION_\nYhteydet\n_START_PARAGRAPH_\nKeramiikka on selv\xc3\xa4sti nuorempaa Niilin laaksossa kuin Saharan keskiosissa. Tutkijat arvelevat kuitenkin, ett\xc3\xa4 keramiikka levisi sinne V\xc3\xa4limeren rannikon kautta. Keraamisten asuinpaikkojen ajoitukset Uadi Ti-n-Torhassa (Libyassa, 9080 \xc2\xb1 79 BP eli noin 8300 eaa.) ja Launey AK-AF 094-18:ssa (Algeriassa 9210 \xc2\xb1 115 BP eli noin 8400 eaa.) ovat niin varhaisia, ett\xc3\xa4 se vaikuttaa mahdolliselta. Saharan vihertyminen saattoi aiheuttaa my\xc3\xb6s sen, ett\xc3\xa4 Saharan etel\xc3\xa4n- ja pohjoisen v\xc3\xa4est\xc3\xb6t kohtasivat toisensa ja levittiv\xc3\xa4t keramiikan valmistustaitoa. Marokosta tunnetaan kallioinen suojapaikka Hassi Ouenzga, jonka keramiikassa on Saharan- ja V\xc3\xa4limeren keramiikan piirteit\xc3\xa4 yhdess\xc3\xa4. Siell\xc3\xa4 asutus otti k\xc3\xa4ytt\xc3\xb6\xc3\xb6n sek\xc3\xa4 maanviljelyn ett\xc3\xa4 keramiikan noin 5600 eaa.. Tutkijat arvelevat, taas ilman suoria todisteita, ett\xc3\xa4 keramiikka levisi Niilille pitkin V\xc3\xa4limeren rannikkoa eik\xc3\xa4 suoraan Saharan aavikolta.\n_START_SECTION_\nEtel\xc3\xa4-Amerikka\n_START_PARAGRAPH_\nVaikka juuri It\xc3\xa4-Aasiassa tapahtuikin keramiikan varhainen keksiminen, ei se levinnyt Aasiassakaan kovin kauaksi syntym\xc3\xa4seuduiltaan. Siksi ollaankin yksimielisi\xc3\xa4 siit\xc3\xa4, ett\xc3\xa4 keramiikka on keksitty Etel\xc3\xa4-Amerikassa itsen\xc3\xa4isesti. Yll\xc3\xa4tt\xc3\xa4v\xc3\xa4\xc3\xa4 on kuitenkin sen k\xc3\xa4ytt\xc3\xb6ymp\xc3\xa4rist\xc3\xb6 viidakossa. _NEWLINE_Vanhin tunnettu etel\xc3\xa4amerikkalainen keramiikka l\xc3\xb6ytyy Caverna de Pedra Pintadasta Amazonin valuma-alueen alajuoksulla. Se ajoitetaan noin 5600 eaa., jolloin koko Amazon oli jo asutettu. Toinenkin luola edellisen l\xc3\xa4helt\xc3\xa4, Taperinha, sis\xc3\xa4lsi astioiden sirpaleita, mutta ne ajoitetaan noin 5080 eaa. N\xc3\xa4m\xc3\xa4 ryhm\xc3\xa4t olivat vaeltaneet viidakkoon Karibianmeren rannikolta ja eliv\xc3\xa4t p\xc3\xa4\xc3\xa4asiassa kalastuksella._NEWLINE_Toinen varhaisen keramiikan asuinpaikka on San Jacinto Kolumbiassa. Siell\xc3\xa4 valmistettiin kasvikuitusekotteista ja koristeellista keramiikkaa, jota ei ehk\xc3\xa4 k\xc3\xa4ytetty ruuan kypsent\xc3\xa4miseen vaan ainoastaan sen varastointiin ja tarjoiluun. Se ajoitetaan 5900 BP eli noin 4800 eaa._NEWLINE_Kolmas varhainen kohde l\xc3\xb6ytyy Ecuadorista Valdivian kulttuurin asuinpaikoilta. N\xc3\xa4m\xc3\xa4kin olivat koristeellisia astioita, mutta poikkeavat monin tavoin Kolumbian vastaavista astioiden kappaleista. Osassa keramiikkaa on tekstiilipainanteita. Ne ajoitetaan alkaen noin 5500\xe2\x88\x925200 BP eli noin 4300\xe2\x88\x924000 eaa.\n_START_SECTION_\nPohjois-Amerikka\n_START_PARAGRAPH_\nVanhinta alaskalaista ja kanadalaista keramiikkaa on l\xc3\xb6ydetty Alaskan ja Yukonin alueen merenrannikoilta, miss\xc3\xa4 paleo-eskimot valmistivat sit\xc3\xa4 ilmeisesti siperialaisen esimerkin mukaisesti. Keramiikka levisi nopeasti Pohjois-Amerikan pohjoisosiin, mutta ei pidemm\xc3\xa4lle etel\xc3\xa4\xc3\xa4n. Ensimm\xc3\xa4inen keramiikka on ajoitettu noin 3500 BP eli noin 1800 eaa. Muut ryhm\xc3\xa4t alkoivat valmistaa sit\xc3\xa4 t\xc3\xa4m\xc3\xa4n j\xc3\xa4lkeen ja muutamat ryhm\xc3\xa4t osasivat tehd\xc3\xa4 sit\xc3\xa4 vain muutaman vuosisadan ennen eurooppalaisten saapumista mantereelle._NEWLINE_Keramiikan saapuminen etel\xc3\xa4iseen Pohjois-Amerikkaan on viel\xc3\xa4 ep\xc3\xa4selv\xc3\xa4\xc3\xa4, mutta yleisesti ep\xc3\xa4ill\xc3\xa4\xc3\xa4n sen tulleen sinne Meksikonlahden saarien kautta Etel\xc3\xa4-Amerikasta. Vanhin tunnettu l\xc3\xb6yt\xc3\xb6 sijaitsee Savannahjoen suistossa raakkutunkioissa Stallingin saaressa, joita tutkittiin 1929 ja 1999. Keramiikan i\xc3\xa4ksi arvioidaan noin 3800 BP eli noin 2300 eaa. Pohjois-Amerikan it\xc3\xa4osissa oli rinnakkainen traditio valmistaa vuolukiviastioita, joiden k\xc3\xa4ytt\xc3\xb6tarkoitus olisi ollut sama kuin keramiikankin. Uudessa-Englannissa keramiikkaan siirryttiin vuolukiviastioiden k\xc3\xa4yt\xc3\xb6n j\xc3\xa4lkeen.'